Vadersdag-kompetisie: Hier is die wenner | Maroela Media
Hierdie Vadersdag kon 'n gelukkige Maroela-leser die kans staan om 'n jagnaweek vir twee te wen na Berchtesgaden Game Ranch & Lifestyle Farm in die Vaalwater-omgewing, ongeveer 230 km buite Pretoria. Verblyf, 'n ontbyt en 'n aandete en die jag van een rooibok is by die prys ingesluit.
Nicole Barkhuizen het dié wonderlike prys vir haar pa, Martin Kriel van Fochville, gewen. Sy vermoed haar pa sal dalk sy kleinseun saam vat op dié opwindende avontuur.
"My pa is die een na wie jy toe gaan as dinge uit mekaar val. Al is dit net 'n drukkie, 'n geldjie in die sak of 'n stewige vasvat, hy weet altyd wat om te doen," vertel Nicole oor haar pa. "Hy is so lief vir liedjies opmaak, elke oggend is 'n nuwe lied. Al raak dinge vir hom ook partymaal moeilik en swaar is hy elke dag ons voorbeeld oor hoe om ons koppe hoog te hou en net ons beste te gee. My pa is waarlik een van die mooiste mense."
Martin gaan dié jagnaweek by Berchtesgaden geniet. Hier is alle geriewe geskep met die een gedagte as prioriteit – almal wat kom kuier moet dit ervaar asof dit 'n droom is wat waar geword het. Berchtesgaden spog ook met 'n vierstergradering van JagLekker en 'n BestValue-toekenning van Afristay.